יוסי ניר

**יוסי ניר** (נולד ב-28 בנובמבר 1954) הוא פיזיקאי ישראלי, סופר ופרופסור מן המניין במכון ויצמן למדע. שימש כדקאן הפקולטה לפיזיקה וכראש המחלקה לפיזיקה של חלקיקים ואסטרופיזיקה במכון ויצמן.

ניר חוקר את תורת החלקיקים ופיזיקה של אנרגיות גבוהות, בפרט נושא הא-סימטריה בין חומר לאנטי חומר. כמו כן, חוקר את נושא תת-הייצוג של נשים בתחום הפיזיקה ופועל לקידום שוויון מגדרי בפיזיקה באקדמיה בארץ ובעולם.

## קורות חיים
יוסי ניר נולד וגדל בתל אביב בשנת 1954. אביו, גרשון הירשפלד, היה בעל בית מלאכה לעבודות מתכת, ואימו, רחל לבית דונר, הייתה רוקחת. את שירותו הצבאי עשה כטייס מסוקים בחיל האוויר הישראלי.

ניר למד תואר ראשון בפיזיקה בטכניון, תואר שני במכון ויצמן בהנחיית פרופסור אדם שווימר, ותואר שלישי במכון ויצמן בהנחיית פרופסור חיים הררי. את מחקר הפוסט-דוקטורט שלו עשה במעבדת המחקר SLAC שבאוניברסיטת סטנפורד. הוא הצטרף לסגל המדעי של מכון ויצמן בשנת 1990, קודם לדרגת פרופסור חבר ב-1994 ופרופסור מן המניין ב-1998.

ניר כיהן כיושב ראש ועדת ההעלאות והמינויים של מכון ויצמן בין השנים 2005–2006, כדקאן הפקולטה לפיזיקה בין השנים 2008–2015, וכראש המחלקה לפיזיקה של חלקיקים ואסטרופיזיקה בין השנים 2017–2021. כמו כן, שימש כמנהל המדעי של מרכז המצוינות (I-CORE) "היקום הקוונטי" בין השנים 2013–2019 והיה חבר בוועד של פיזיקה של אנרגיות גבוהות של האגודה האירופאית לפיזיקה (EPS-HEPP 2011-2019), הוועד המדעי המייעץ של המכון במינכן לפיזיקה של חלקיקים ואסטרופיזיקה (MIAPP 2016-2022), הוועדה המדעית של מכון גלילאו גליליי בפירנצה (GGI) מאז 2018, וועדת המדיניות המדעית (SPC) של CERN (2016-2021).

## מחקר
מחקרו של ניר תאורטי, בתחום הפנומנולוגיה של פיזיקה של אנרגיות גבוהות.

מחקריו עוסקים בתחומי הא-סימטריה בין חומר ואנטי-חומר, הן בהקשר של תורת החלקיקים והן בהקשר של קוסמולוגיה, תחזיות של תורות סופרסימטריות, תהליכים של אינטראקציות חלשות בין קווארקים, והמבנה של הצימודים של בוזון ההיגס עם זוגות פרמיונים.

ניר חוקר, בשיתוף פעולה עם ד"ר מיטל עירן יונה, סוציולוגית ומומחית מגדר, את נושא תת-הייצוג של נשים בתחום הפיזיקה. השניים פרסמו מאמרים בנושא, העבירו הרצאות וסדנאות ברחבי העולם, ופעלו לקידום שוויון מגדרי בישראל, ובמסגרת ארגון ג'נרה (GENERA) באירופה.

## פרסים והוקרה
* פרס וולגין למצוינות מדעית, 2010
* פרס סאסא סטון, 2025, על ספרו "סיפורי סופרנובה"

## חיים אישיים
ניר נשוי ואב לארבעה ילדים, מתגורר ברחובות.

## ספריו
* יוסי ניר, אורי מטייל בחלל, הוצאת אגם (2023) – ספר לילדים
* יוסי ניר, סיפורי סופרנובה, הוצאת כנרת סמורה דביר (2025) – ספר לילדים 

* Helen R. Quinn and Yossi Nir, The Mystery of the Missing Antimatter, Princeton University Press (2008) – a popular science book.
* Yuval Grossman and Yossi Nir, The Standard Model: From fundamental symmetries to experimental tests, Princeton University Press (2023) – textbook for graduate students.
* Pauline Leonard, Meytal Eran-Jona, Yosef Nir and Marika Taylor (editors), Gender and Physics in the Academy, Bristol University Press (2024) – Collection of articles.
* Yossi Nir, Supernova Surprise, Lama Publishers (2024) – Children’s book 


## קישורים חיצוניים
* יוסף ניר באתר ResearchGate
* יוסף ניר בגוגל סקולר

## הערות שוליים

קטגוריה:פיזיקאים ישראלים
קטגוריה:סגל מכון ויצמן למדע: פיזיקה
קטגוריה:מדענים ישראלים
קטגוריה:בוגרי הטכניון - מכון טכנולוגי לישראל
קטגוריה:בעלי תואר דוקטור ממכון ויצמן למדע
קטגוריה:סופרים
קטגוריה:סופרי ילדים ונוער
קטגוריה:ישראלים שנולדו ב-1954